Joe Astle (25) wat op 25 Desember twee keer geskiet is tydens ŉ plaasaanval op sy oupa en ouma se plaas in Leeudoringstad in Noordwes, gaan moontlik binnekort geopereer word om die koeëls in sy gesig te laat verwyder.

Joe en sy ma Karin Nel (53) is tydens die voorval geskiet. Karin se ouers, Thys en Rita Grobbelaar, is erg aangerand. Die aanvallers het die oggend omstreeks 04:30 toegeslaan toe Thys die koeie wou gaan melk het.

Amanda Gouws, Karin se suster, het Dinsdag aan Maroela Media gesê haar ouers en suster is tans by hulle in Meyerton. “Hulle is nog baie geskok en getraumatiseer ná die voorval,” het sy gesê. “Hulle is baie seer, hulle is regtig voos geslaan tydens die voorval. Daar is nou ook, die tweede dag ná die aanval, simptome wat vroeër nie daar was nie. Hulle beweging is baie gestrem, hulle het hul eetlus verloor en hulle is met tye duiselig.”

Sy het gesê Karin en haar ouers word ook wakker van die geringste geluide buitekant, en sukkel om te slaap.

Joe is tydens die voorval twee keer geskiet. Een van die koeëls sit nog steeds in sy kakebeen vas en die tweede koeël is skuins van sy oog deur en het in die kant van sy nek tot stilstand gekom. Joe is nog in Tshepong-hospitaal en die bestuur van die hospitaal hou tans ‘n sitting om te besluit wat die beste vir hom sal wees.

Maroela Media sal dadelik berig sodra dit bekend is wanneer Joe die operasie kan ondergaan.

Dokters by die privaat Milpark-hospitaal staan ook gereed om Joe te opereer, maar die gesin moet ŉ deposito van R750 000 betaal voor hy opgeneem kan word. Intussen het lede van die publiek en landbougemeenskap ŉ fonds begin om Joe by te staan. “Daar was vanoggend reeds R300 000, maar dit is nog steeds nie genoeg nie,” het Gouws bygevoeg. “Die mense is baie goedhartig. Selfs van so ver as Namibië het mense geld bygedra.”

Gouws het gesê die voorval het veral in ŉ slegte tyd plaasgevind, as gevolg van al die vakansiedae en banke wat gesluit is. “Ons kan dus nie ŉ spesifieke rekening oopmaak nie, en persone is huiwerig om in ŉ privaat persoon se rekening iets in te betaal,” het sy gesê.

Karin en Joe is vir ŉ wyle oorgeplaas na ŉ privaat hospitaal, waar dit bevestig is dat Karin nie geopereer hoef te word nie. Sy het slegs gips aan haar arm gekry. Karin is bokant haar hart en in haar arm geskiet. Joe het ŉ nekstut gekry by die Milpark-hospitaal voor hy weer teruggeplaas is na Tshepong-hospitaal.

“Ons as ŉ familie bly aan die voete van die Here,” het Gouws bygevoeg. “Ons sê baie dankie vir die publiek se ondersteuning, en ons is bowenal dankbaar dat vier mense se lewens, tydens só gru haataanval, gespaar is.”

Kol. Emelda Setlhako, woordvoerder van die polisie in Noordwes, het vroeër aan Maroela Media bevestig drie mans het omstreeks 04:30 op die plaas Frisgewaagd toegeslaan. Sy het bevestig niemand is nog in verband met die voorval in hegtenis geneem nie. “Die aanvallers het met ŉ rewolwer gevlug. Die polisie ondersoek twee sake van poging tot moord en huisroof.”

Thys en Rita woon alleen op die plaas, Karin en Joe het vir die Kersvakansie by hulle kom kuier.

Persone wat ŉ bydrae wil lewer vir die gesin kan ŉ inbetaling maak by:

HG Kotzee

Bank: ABSA

Rekeningnommer: 628855773

Tak: 632005

Verwysing: [Naam].joe/karin

Die TLU het intussen ook bevestig hul traumafonds-rekening kan vir dié gesin gebruik word:

TLU Traumafonds

Bank: ABSA

Rekeningnommer: 4051689914

Tak: 632005

Verwysing: Joe (met donateur se voorletters en van)